  Анжелика Тихонова корреспондент 22-тӥ куартолэзе Удмуртиысь вань школаосын дышетсконзэс йылпумъясь пиналъёс понна сӥё-дано линейкаос ортчозы. Ижкарын ужрадъёсы анай-атайёсты юнматэм лыдметъёсъя (списокъя) гинэ лэзьялозы. Со сярысь журналистъёслы Ижкар администрациысь дышетонъя управленилэн кивалтӥсез Наталья Гвоздкова вераз. Ми кужымо ёзэсъёсын бадӟым кенешон ортчытӥм. Пырон-потон режимез радъянъя вань юанъёсты эскерим. Котькуд школалэн пыроназ празднике ӧтем анай-атайёслэн нимъёсынызы лыдмет кыллёз. Озьы ик Росгвардиен валче возьман кужмоятэмын луоз Наталья Гвоздкова, Ижкар администрациысь дышетонъя управленилэн кивалтӥсезЧингыли берпуметӥзэ жингыртон ужрадъёс вань школаосын 9 часысен 14 часозь кыстӥськозы. Соос школа азбаръёсын но, школа юртъёсын но ортчозы. Линейкаосты коронавирус вӧлмонэз алонъя вань куронъёсты чакласа радъялозы. Дышетонъя управленилэн кивалтӥсез верамъя, туэ чингыли берпуметӥзэ жингыртонлы сӥзем ужрадъёс Горький нимо паркын уз луэ. Туэ соос пӧртэм мугъёсъя уз луэ. Соин ик Гужем паркез но мукет интывылъёсты, кытчы линейкаос бере пиналъёсмы мыныны быгатозы, кужымо ёзэсъёс чакласа возёзы Наталья Гвоздкова, Ижкар администрациысь дышетонъя управленилэн кивалтӥсезНаталья Гвоздковалэн кылъёсызъя, линейкаос бере пиналъёс ас понназы калгыса уз ветлэ. Соосты дышетӥсьёссы чаклалозы. 21 часын ваньзы ик доразы луыны кулэ. Нялтас вераса, 22-тӥ куартолэзе Удмуртиын кудӟытӥсь юонъёс уз вузалэ Тодэ вайытом, 11-тӥ классэз йылпумъясьёс огъя кун экзаменъёсты гожтозы. Пӧртэм тодметъёсъя тодон-валанъёссэс оглом 7 сюрс пиналъёс эскерозы.    Тегъёс: Дышетон Ижкар пиналъёс школаос праздникъёс анай-атайёс  